U-I-63/90
Natisni
Opravilna št.:
U-I-63/90
Datum odločitve:
29. 5. 1991
Objavljeno:
Ur. l. RS, št. 24/91
ECLI:
ECLI:SI:USRS:1991:U.I.63.90
Akt:
Odlok Občinske skupščine Slovenske Konjice o plačevanju prispevka za Komunalno skupnost občine Slovenske Konjice (Uradni list SRS, št. 20/89)
Izrek:
Ugotavlja se, da izpodbijani odlok ni bil v skladu z ustavo in zakonom.
Evidenčni stavek:
Odlok občinske skupščine, ki predpisuje plačilo prispevka komunalni skupnosti za namene, ki niso določeni v zakonu, je bil v neskladju z ustavo in zakonom.
Geslo:
Retroaktivni (povratni) učinek občinskega odloka. Nenamenska uporaba sredstev, namenjenih za komunalno dejavnost.
Pravna podlaga:
Ustava 1974, 409., 415. čl.

Zakon o komunalnih dejavnostih (ZKD), 5., 6., 2. odst. 40. čl.

Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Obrtno podjetje Kovinar, Vitanje
Datum vloge:
28. 12. 1990
Vrsta odločitve:
odločba
Vrsta rešitve:
ugotovitev – je v neskladju z Ustavo/zakonom
Dokument:
US14349
U-I-63/90-7
29/5-1991
O D L O Č B A
Ustavno sodišče Republike Slovenije je na predlog Obrtnega podjetja Kovinar, Vitanje, v postopku za oceno ustavnosti in zakonitosti odloka Skupščine občine Slovenske Konjice o plačevanju prispevka za Komunalno skupnost občine Slovenske Konjice, na seji dne 29/5-1991 u g o t o v i l o :
Odlok Skupščine občine Slovenske Konjice o plačevanju prispevka za Komunalno skupnost občine Slovenske Konjice (Uradni list SRS, št. 20/89) ni bil v skladu z zakonom.
Ta odločba ima pravne učinke po 415. členu ustave.
O b r a z l o ž i t e v
Predlagatelj je dne 28/12-1990 začel postopek za oceno ustavnosti in zakonitosti v izreku odločbe navedenega odloka Skupščine občine Slovenske Konjice, ki je veljal do 12/1-1990. V njem je določeno, da delavci v temeljnih in drugih organizacijah združenega dela in delovnih skupnostih ter delovni ljudje, ki samostojno opravljajo dejavnost z osebnim delom in s sredstvi v lasti občanov, v občini Slovenske Konjice, ki niso podpisali aneksa k samoupravnemu sporazumu o temeljih plana Komunalne skupnosti občine Slovenske Konjice za obdobje 1986-1990, plačujejo prispevek za Komunalno skupnost občine Slovenske Konjice v višini 5,3% od osnove bruto osebnih dohodkov. Ta odlok je bil objavljen v Uradnem listu SR Slovenije dne 2/6-1989, po določbi 7. člena pa se je uporabljal od 1/1-1989 dalje. Po predlagateljevem mnenju se določbe napadenega odloka ne morejo uporabljati za nazaj, sredstva, zbrana na njegovi podlagi, pa bi morala biti uporabljena v komunalni dejavnosti in ne za gradnjo Term v Zrečah.
Ustavno sodišče je ugotovilo, da je predlog utemeljen. Zakon o komunalnih dejavnostih (Uradni list SRS, št. 8/82), ki še ni usklajen z ustavnimi amandmaji, omogoča občinski skupščini, da zavezancem iz 39. člena zakona predpiše z intervencijskim odlokom plačilo povračil za gospodarjenje s komunalnimi objekti in napravami skupne rabe, če se uporabniki in izvajalci (sedaj že ukinjenih samoupravnih interesnih skupnosti) o teh povračilih niso sporazumeli (drugi odstavek 40. člena zakona o komunalnih dejavnostih).
Po tem zakonu so komunalni objekti in naprave skupne rabe tisti, s katerimi se nudijo za uporabnika individualno nedoločljive in neizmerljive storitve (5. in 6. člen). Med te komunalne objekte in naprave skupne rabe pa zakon ne uvršča komunalnega urejanja zemljišč, gradnje turističnih objektov in izgradnje pripadajočih komunalnih objektov skupne rabe ter zunanje ureditve in vzdrževanja teh objektov. Občinska skupščina zato zavezancem, ki niso podpisali aneksa k samoupravnemu sporazumu o temeljih plana Komunalne skupnosti občine Slovenske Konjice za obdobje 1986-1990, ni mogla predpisati plačila obveznega prispevka komunalni skupnosti.
Ustavno sodišče je zato na podlagi 409. člena ustave Republike Slovenije in po 2. alinei tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) odločilo, kot je navedeno v izreku te odločbe.
Ustavno sodišče Republike Slovenije je to odločbo sprejelo v sestavi: predsednik dr. Peter Jambrek in sodniki Janko Česnik, mag. Tone Jerovšek, mag. Matevž Krivic, dr. Janez Šinkovec in Ivan Tavčar. P r e d s e d n i k
dr. Peter Jambrek